Man op Modimolle-plaas aangevalArgieffoto: Lorraine Claasen ŉ 56-jarige man is Donderdag in die vroeë oggendure op ŉ plaas buite Modimolle (Nylstroom) aangeval. Kol. Moatshe Ngoepe, provinsiale polisiewoordvoerder van Limpopo, het aan Maroela Media gesê vier gewapende aanvallers het die man omstreeks 03:00 op die Boschhoek-plaas oorval terwyl hy geslaap het. “Die verdagtes het toegang tot die huis verkry deur ŉ venster. Hulle het ŉ vuurwapen op hom gerig en die huis geplunder,” het Ngoepe gesê. Die aanvallers het met huishoudelike ware en selfone in die slagoffer se wit Mazda Drifter, met die registrasienommer DLG 988 L, op vlug geslaan. Die man is tydens die voorval met ŉ skerp voorwerp in die gesig gesny en na ŉ nabygeleë hospitaal geneem vir behandeling. Die Modimolle-polisie ondersoek ŉ saak van huisroof. Niemand is nog in verband met die voorval in hegtenis geneem nie.